“แคลิฟอร์เนีย” จ่อปล่อยผู้ต้องขัง 3,500 ราย เพื่อลดแพร่ระบาด “โควิด-19”
“แคลิฟอร์เนีย” จ่อปล่อยผู้ต้องขัง 3,500 ราย เพื่อลดแพร่ระบาด “โควิด-19”
1 เม.ย. 2563

กรมราชทัณฑ์ประจำรัฐแคลิฟอร์เนีย (CDCR) เตรียมปล่อยตัวผู้ต้องขังสูงจำนวนมากถึง 3,500 ราย โดยเป็นส่วนหนึ่งของแผนบรรเทาการแพร่ระบาดของไวรัสโคโรนาสายพันธุ์ใหม่ (โควิด-19) ในเรือนจำของรัฐ
โดยแถลงการณ์ระบุว่า ผู้ต้องขังที่อยู่ในข่ายได้รับการปล่อยตัวนั้น จะต้องเป็นผู้ที่เหลือโทษจำคุกเพียง 60 วันหรือน้อยกว่า และไม่ได้ติดคุกเนื่องจากคดีอาชญากรรมร้ายแรงตามที่กฎหมายกำหนด ความผิดทางเพศ หรือความรุนแรงในครอบครัว
ทั้งนี้ มาตรการดังกล่าวจะช่วยเพิ่มทั้งพื้นที่และลดการสัมผัสตัวกันในเรือนจำของรัฐ ซึ่งจะช่วยเพิ่มระยะห่างทางกายภาพ รวมถึงสามารถแยกตัวและกักกันผู้ต้องสงสัยว่าติดเชื้อโควิด-19 ได้
“ความมุ่งมั่นสำคัญสุดของ CDCR คือการรักษาความปลอดภัยของเจ้าหน้าที่ ผู้ถูกคุมขัง และบุคคลอื่น ๆ ในสถาบันและชุมชนของเรา” ราล์ฟ ดิแอซ เลขาธิการ CDCR กล่าว “อย่างไรก็ตาม เมื่อเผชิญกับการแพร่ระบาดทั่วโลก เราต้องพิจารณาถึงความเสี่ยงของการติดเชื้อโควิด-19 ซึ่งเป็นภัยคุกคามร้ายแรงเช่นกัน”
โดย ณ วันอังคารที่ 31 มี.ค. ที่ผ่านมา CDCR เปิดเผยว่า มีผู้ต้องขัง 4 รายและพนักงานของ CDCR 25 รายที่ติดเชื้อโควิด-19 สำนักข่าวซินหัวรายงาน